# Пясняр Беларусі - Янка Купала

*Эсэ*

Красавік. Разам з аднакласнікамі адпраўляемся на экскурсію ў мемарыльны комплекс ”Ляўкі“. Захаджу ў музей, і раптам сэрца маё замірае. На мяне глядзіць з фотаздымка дваццацілетні прыгажун Іван Дамінікавіч Луцэвіч. І я закахалася. Быццам ”адкрыла“для сябе новага Янку Купалу. Зразумела, менавіта такім бачылі яго мае аднавяскоўцы калісьці ў 1903-1904 гадах ў Старай Беліцы, дзе Іван Луцэвіч, вымушаны пасля смерці бацькі ў 1902 годзе пайсці ”у людзі“, працаваў у меснай школе настаўнікам, потым у пана Карла Свяцкага канторшчыкам і эканомам. Пры К. Свяцкім Беліца была культурным цэнтрам. У сядзібе размяшчалася багатая карцінная галерэя, бібліятэка с трыма тысячамі кніг. Да Свяцкіх прыязжалі студэнты, пісьменнікі, мастакі з суседніх краін. Хто ведае, мабыць гэта быў штуршок да пачатку літаратурнай творчасці Янкі Купалы. Першыя творы Купалы –некалькі польскамоўных вершаў, былі надрукаваны як раз у гэты перыяд яго жыцця ў часопісе ”Ziarno“. Першы беларускамоўны твор ”Мая доля“таксама быў напісаны паэтам у 1904 годзе.

Янка Купала – паэт-рамантык. Непаўторнае хараство яго творам надае спалучэнне лірызму з традыцыямі фальклору (беларускія песні, казкі, легенды). На думку вучоных, раннім вершам паэта ўласціва падабенства да фальклору і беларускай паэзіі XIX стагоддзя.

Янку Купалу, творчасць якога лічаць сапраўднай энцыклапедыяй жыцця беларускага народа, ведаюць і паважаюць ва ўсім свеце. Яго творы зберагаюць гісторыю нашай краіны і спадчыну роднай зямлі, дазваляюць адчуць асалоду ад прыгожай роднай беларускай мовы.Для многіх пакаленняў знакаміты Пясняр стаў пуцяводнай зоркай, прыкладам бескарыснага служэння Радзіме.

Гістарычная заслуга Янкі Купалы ў тым, што ён падняў беларускую літаратуру да ўзроўня перадавых літаратур свету. Паказаў характар беларусаў, іх спадзяванні і мары, жаданне “людзьмі звацца”.

На сценах былой сядзібы ў весцы Полымя (такую назву яна атрымала ў 1917 годзе), дзе ў 1903-1904 гадах жыў Янка Купала, устаноўлена мемарыяльная дошка.

Напэўна, не памылюся, калі скажу, што імя Янкі Купалы вядома кожнаму беларусу яшчэ з маленства. Я таксама першы раз пачула вершы і казкі Купалы ў дзіцячым садку, затым вывучала больш сур’ёзныя творы ў школе.

Мне пашчасціла хадзіць сцежкамі, па якіх хадзіў знакаміты паэт, дакрануцца да сцяны пакоя, дзе ен жыў. І зусім інакш гучаць цяпер для мяне яго творы. Чуецца ў іх нешта вельмі роднае, шчырае.

***Гарадзецкая Варвара***, 14 гадоў, ДУА ”Беліцкая сярэдняя

школа Сенненскага раёна“